L'article 144 de l'Estatut d'autonomia de Catalunya estableix les competències de la Generalitat en matèria de medi ambient i espais naturals, i a l'apartat 6 preveu que aquestes són exercides per mitjà del Cos d'Agents Rurals, competents en la vigilància, el control, la protecció, la prevenció integral i la col·laboració en la gestió del medi ambient.
El personal del Cos d'Agents Rurals es regeix per la Llei 17/2003, de 4 de juliol, del Cos d'Agents Rurals, per les normes que la despleguen i per la resta de normes reguladores del règim del personal funcionari de l'Administració de la Generalitat.
No obstant això, el Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, exclou expressament de la seva aplicació el personal membre del Cos d'Agents Rurals de la Generalitat, amb caràcter general, quant a la jornada i l'horari.
Actualment les condicions de jornada i horari del Cos d'Agents Rurals de la Generalitat estan previstes en l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014, publicat al DOGC núm. 5817, de 14.2.2011, mitjançant Resolució EMO/346/2011, de 26 de gener, el qual finalitza la seva vigència en data 20 de juliol de 2014 atès que va ser oportunament denunciat en temps i forma.
Des del mes de març de 2014 s'han mantingut negociacions entre els representants de l'Administració de la Generalitat i les organitzacions sindicals més representatives a l'efecte d'establir les noves condicions de treball dels funcionaris del Cos d'Agents Rurals de la Generalitat, si bé en data d'avui, encara que la negociació segueix oberta, no s'ha aconseguit arribar a cap acord.
La data de finalització de la vigència de l'Acord actual coincideix amb la campanya d'estiu de prevenció d'incendis forestals, que és l'època de l'any que requereix major desplegament d'operatius de vigilància i de protecció dels espais naturals.
La peculiaritat de la prestació de serveis que desenvolupa el personal del Cos d'Agents Rurals, la fa incompatible amb l'aplicació de la normativa general de jornada i horaris del personal funcionari al servei de l'Administració de la Generalitat.
D'altra banda, les condicions de jornada i horaris amb què presta serveis el personal del Cos d'Agents Rurals han de permetre donar resposta, amb el mateix nivell d'eficàcia, a les necessitats del servei públic durant l'indicat període d'estiu.
Amb aquesta finalitat en la sessió del dia 4 de juliol de 2014 del grup de treball de negociació del nou acord de condicions de treball del Cos d'Agents Rurals de la Mesa sectorial de negociació del personal d'administració i tècnic, l'Administració va incloure com a punt de l'ordre del dia la negociació de la pròrroga transitòria de les condicions horàries vigents actualment.
La reunió no es va poder dur a terme per incompareixença dels representants de dues de les tres organitzacions sindicals presents en l'esmentat Grup de Treball i la consegüent manca de quòrum suficient de la part social per adoptar qualsevol tipus d'acord.
Així mateix, ateses les característiques especifiques de les funcions desenvolupades pel cos d'agents rurals, l'Administració va incloure com a punt de l'ordre del dia de la reunió de la Mesa sectorial de negociació del personal d'administració i tècnic celebrada el 14 de juliol de 2014, les assegurances dels membres del Cos d'Agents Rurals.
Vist que no es va arribar a cap acord en aquest punt, es considera necessari mantenir transitòriament, fins al venciment de les corresponents pòlisses, això és, fins a 31 de desembre de 2014, els imports de les assegurances contingudes en l'acord de condicions de treball de referència.
Pels motius exposats i davant la situació creada, és necessari acordar el manteniment transitori de les actuals condicions de jornada i horaris fins a l'assoliment d'un nou acord sindical o, en cas que aquest nou acord sindical no s'assoleixi, fins a l'entrada en vigor d'una norma reglamentària que reguli la jornada i els horaris del Cos d'Agents Rurals, de conformitat amb el que preveu l'article 21 de la Llei 17/2003, de 4 de juliol.
Pel que fa a les assegurances es mantenen transitòriament els imports actuals fins al 31 de desembre de 2014.
Atès el que disposa l'article 38.7 de la Llei 7/2007, de 12 d'abril, de l'Estatut bàsic de l'empleat públic, l'article 26.a) de la Llei 13/2008, del 5 de novembre, de la presidència de la Generalitat i del Govern, i l'article 5.b) i g) del Text únic dels preceptes de determinats textos legals vigents a Catalunya en matèria de funció pública, aprovat pel Decret legislatiu 1/1997, de 31 d'octubre, sobre les competències del Govern en matèria de personal;
Vistos els informes previs del Departament de Governació i Relacions Institucionals i del Departament d'Economia i Coneixement;
D'acord amb tot el que s'ha exposat, a proposta del conseller d'Agricultura, Ramaderia, Pesca, Alimentació i Medi Natural, el Govern
Aprovar el manteniment transitori de les condicions de jornada i horaris establertes en els articles 3, 3.1, 3.1.1, 3.1.2, 3.2, 3.3, 3.4, 3.5, 4, 5, 7.1 –llevat del 7.1.3–, 7.3, 7.3.2, 7.4, 7.5, 8, 9 i 10 de l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014, a partir del 21 de juliol de 2014 i fins a l'assoliment d'un nou acord sindical o bé fins a l'entrada en vigor d'una norma reglamentària que reguli la jornada i horaris del Cos d'Agents Rurals.
Aprovar el manteniment transitori de les assegurances previstes a l'article 16 de l'Acord referenciat al punt 1, a partir del 21 de juliol de 2014 i fins al 31 de desembre de 2014.
Disposar la publicació d'aquest acord al Diari Oficial de la Generalitat de Catalunya.
Barcelona, 15 de juliol de 2014